

Milí rodičia,

ak máte pocit, že vaše dieťa nezvláda požiadavky školy, resp. vynaložené úsilie nezodpovedá výsledkom, neváhajte ma kontaktovať. Po odbornom diagnostickom vyšetrení a odporúčaní školského zariadenia výchovného poradenstva a prevencie budeme informovaní o silných a slabých stránkach dieťaťa resp. či Vaše dieťa má alebo nemá špeciálno- výchovno-vzdelávacie potreby, či jeho stav je možné eliminovať podpornými opatreniami, alebo je nutná integrácia a stým spojené vytvorenie individuálneho výchovno-vzdelávacieho programu.

Poskytujem odbornú starostlivosť žiakom vzdelávajúcim sa formou integrácie.

Podieľam sa na vypracúvaní individuálneho výchovno-vzdelávacieho programu dieťaťa a na jeho výchove a vzdelávaní.

Pre optimálny priebeh integrácie spolupracujem predovšetkým s Centrom pedagogicko-psychologického poradenstva a prevencie.

Ak máte doma dieťa,  
ktoré má **problémy v učení, v správaní, čítaní, písaní, uplatňovaní pravidiel v slovenskom a cudzom jazyku, v matematike, v učení všeobecne...**  
  
Ak máte pocit,  
že **Vaše dieťa má problémy v orientácii** v priestore (v zošite, na lavici, v triede, na mape) a v čase...  
  
Ak máte pocit,  
že jeho **úroveň čítania je nižšia**, napríklad:

* číta pomaly: lúšti písmená, stále hláskuje, neúmerne dlho slabikuje, alebo číta zbrklo, domýšľa si slová;
* často sa mýli : zamieňa si písmená tvarovo alebo zvukovo podobné;
* má zlú techniku čítania : slovo bezchybne prečíta až na tretí „pokus“, alebo ho neprečíta vôbec, pri opakovanom čítaní sa stále dopúšťa tých istých chýb;
* nedokáže povedať obsah toho, čo prečítalo...

Ak máte pocit, že má **zníženú kvalitu písania** a pri písaní:

* píše pomaly, má problémy napodobiť tvary písmen;
* ťažko si pamätá tvary písmen;
* písmo je neprimerane veľké alebo malé, ťažko čitateľné;
* často škrtá, prepisuje písmená, má problémy s úpravou...

Ak máte pocit, že pri **písaní diktátov sa dopúšťa veľa chýb** pri:

* rozlišovaní dlhých a krátkych samohlások;
* rozlišovaní slabík dy – di, ty – ti, ny – ni;
* rozlišovaní sykaviek;
* vynecháva alebo pridáva písmená, píše ich zrkadlovo;
* platňovaní gramatických pravidiel ( napr. vybraných slov)...

Ak máte pocit, že **v matematike má problémy**:

* pri určovaní množstva a počtu, veľkosti predmetov;
* pri čítaní a písaní čísel (zámena tvarovo podobných čísel) a znakov (+, -, x, : a pod.);
* pri rysovaní rôznych tvarov, orientácii na číselnej osi (ktoré čísla sa nachádzajú vpravo, vľavo);
* pri sčítaní, odčítaní, násobení a delení;
* pri riešení jednoduchých príkladov...

Ak máte pocit, že má **problémy pri sústrední sa na učenie,** robení domácich úloh, dokončovaní úloh, dlho trvá kým začne pracovať...  
  
Ak máte pocit, že má:

* **problém v komunikácii** (malá slovná zásoba);
* **je výrazne aktívne** (neobsedí, stále musí niečo robiť);
* **je impulzívne...**

PRAVDEPODOBNOU PRÍČINOU JEHO SPRÁVANIA MÔŽU BYŤ AJ PORUCHY UČENIA!!!

#### Čo môžete urobiť? Ako mu pomôcť?

Riešením je vyhľadať pomoc školského špeciálneho pedagóga, pýtať sa, spolupracovať pri odstraňovaní problémov.

V priebehu školského roka sa budem snažiť kvalifikovane odpovedať na všetky Vaše otázky týkajúce sa oblasti náprav špecifických porúch učenia ako aj ich príznakov a prispieť tak k osobnému rozvoju Vášho dieťaťa. V spolupráci s triednym učiteľom, ďalšími kolegami, hľadať a uplatňovať riešenia vznikajúcich alebo pretrvávajúcich problémov. V prípade potreby problémy konzultovať s poradenskými zariadeniami a ďalšími odbornými pracovníkmi.

Pôsobím na tejto škole ako školský špeciálny pedagóg od marca 2016. Vo svojej práci uprednostňujem úzku spoluprácu s rodičom a dieťaťom, nakoľko s ich pomocou je možné pokračovať v náprave porúch učenia v rodinnom prostredí.

Ďalej za rovnako dôležitú považujem spoluprácu s odbornými zamestnancami poradenských zariadení (psychológ, špeciálny pedagóg, sociálny pedagóg) a jednotlivými pedagógmi školy..

#### Špeciálno-pedagogická starostlivosť je uskutočňovaná v nasledovných krokoch:

1. Evidencia/zaznamenanie pretrvávajúceho problému v oblasti vzdelávania - podnet zo strany rodiča, učiteľa, prípadne iného zamestnanca školy.
2. Pozorovanie žiaka v procese vzdelávania - intervencia školským špeciálnym pedagógom v triede.
3. Uskutočnenie špeciálno-pedagogickej diagnostiky školským špeciálnym pedagógom - orientačné vyšetrenie na hľadanie problematickej oblasti vo vzdelávaní ( s písomným súhlasom rodiča).
4. Stretnutie všetkých zainteresovaných (školský špeciálny pedagóg, rodič, žiak, učiteľ, ...), prekonzultovanie problému a prijatie návrhu riešení. Ak sú problémy závažnejšieho charakteru a je potrebné odborné vyšetrenie v poradenskom zariadení, ktoré štandardizovanými testami presne určí ložisko problému, toto je rodičovi odporučené.
5. Podľa potreby, odporúčaní poradenského zariadenia a v úzkej spolupráci s vyučujúcimi, je následne uskutočňovaná reedukácia (náprava) porúch učenia.
6. Náprava porúch učenia môže prebiehať:

* intervenciou školského špeciálneho pedagóga v triede – spolupráca so žiakom na hodine
* prácou so žiakom v odbornej miestnosti školského špeciálneho pedagóga – individuálny prístup
* prácou so žiakom v odbornej miestnosti školského špeciálneho pedagóga za prítomnosti rodiča
* priznaním úľav vo vzdelávaní (napr. nehodnotenie počtu chýb v diktátoch ale len slovné hodnotenie).

**Výhodou školy so špeciálnym pedagógom je to, že dieťa nemusí na reedukácie porúch učenia dochádzať do centra pedagogicko-psychologického poradenstva a prevencie či centra špeciálno-pedagogického poradenstva.** Starostlivosť o dieťa je zaistená priamo v škole.

Ako školský špeciálny pedagóg zastrešujem všetky začlenené deti v školskej integrácii. Som v neustálom kontakte s ostatnými pedagógmi, vedením školy, zákonnými zástupcami žiaka, s ktorými konzultujem všetky úspechy či problémy týchto detí. Poskytujem poradenský servis všetkým zainteresovaným stranám.